ออกประกันมวลชน เบี้ย600รักษา1หมื่น
คปภ.ออกประกันอุบัติเหตุพิเศษเพื่อมวลชน จ่ายเบี้ย 600-1,070 บาท คุ้มครอง 1-3 แสน
17 ต.ค. 2559

โพสต์ทูเดย์ - คปภ.ออกประกันอุบัติเหตุพิเศษเพื่อมวลชน จ่ายเบี้ย 600-1,070 บาท คุ้มครอง 1-3 แสน
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ.ได้ออกกรมธรรม์มาตรฐานประกันภัยอุบัติเหตุพิเศษเพื่อมวลชน เพื่อส่งเสริมให้ประชาชนได้มีโอกาสเข้าถึงระบบประกันภัย
“แบบจะไม่ใช่ประกันภัยที่อยู่ในกลุ่มไมโครอินชัวรันส์ แต่เป็นประกันภัยอุบัติเหตุสำหรับทุกคน ที่ต้องการค่ารักษาพยาบาลในราคาที่ไม่สูงมาก และยังมีค่ากายอุปกรณ์ด้วย มีบริษัทประกันชีวิต และบริษัทประกันวินาศภัย ยื่นขออนุมัติกรมธรรม์เพื่อนำไปขายแล้วกว่า 20 แห่ง” แหล่งข่าวเปิดเผย
แบบประกันดังกล่าวจะขยายฐานเข้าไปสู่ผู้ทำประกันภัยอีกกลุ่มหนึ่ง ซึ่งอยู่ระหว่างประชาชนกลุ่มฐานรากกับผู้มีรายได้ปานกลาง โดยจะให้ความคุ้มครองการเสียชีวิต การรักษาพยาบาล และค่าชดเชยการบาดเจ็บทางร่างกาย และค่าใช้จ่ายสำหรับกายอุปกรณ์ที่มีสาเหตุจากการเกิดอุบัติเหตุ
ทั้งนี้ มีให้เลือก 3 แผน คือ แผน 1 จะคุ้มครองกรณีเสียชีวิต 1 แสนบาท ค่ารักษาพยาบาล 1 หมื่นบาท ค่าชดเชยการบาดเจ็บทางร่างกายและกายอุปกรณ์ 1,000 บาท เบี้ยประกันภัยปีละ 600 บาท แผน 2 กรณีเสียชีวิต 2 แสนบาท ค่ารักษาพยาบาล 2 หมื่นบาท และค่าชดเชยการบาดเจ็บและกายอุปกรณ์ 2,000 บาท เบี้ยประกันภัยปีละ 835 บาท แผน 3 กรณีเสียชีวิต 3 แสนบาท ค่ารักษาพยาบาล 3 หมื่นบาท และค่าชดเชยการบาดเจ็บทางกายและกายอุปกรณ์ 3,000 บาท เบี้ยประกันภัยปีละ 1,070 บาท